DA ruk op na Lesufi se kantoor oor Bela-wetgewingPanyaza Lesufi. (Foto: Facebook/ Panyaza Lesufi) Die DA gaan Dinsdag opruk na Panyaza Lesufi, LUR vir onderwys in Gauteng, se kantoor in Johannesburg om sy stem dik te maak teen die omstrede wysigingswetsontwerp op die Onderwyswet (Bela). Die optog sal plaasvind tydens ŉ mediakonferensie wat Lesufi om 11:00 by sy kantoor in Marshalltown, Johannesburg, gaan hou. Hy wil tydens die konferensie alle kommer oor die wetsontwerp pak. Die DA se betoging sal gelei word deur die DA se federale raadsvoorsitter, Helen Zille, asook Baxolile Nodada, die DA se skaduminister van basiese onderwys, Desiree van der Walt, die DA se skadu-adjunkminister van basiese onderwys, Khume Ramulifho, die DA in Gauteng se skaduminister van onderwys, en Nicholas Nyati, die DA se tussentydse jeugleier. Die DA meen die Bela-wetsontwerp is ŉ aanval op Afrikaans, sowel as moedertaalonderrig. “Ingevolge die diskriminerende Bela-wetsontwerp sal die hoof van die provinsiale onderwysdepartemente en LUR’e soos Lesufi uiteindelik besluit in watter taal jou kind onderrig sal word en wie tot die skool toegelaat word. Die DA is gekant teen die ANC se oorname van skole en skole se taalbeleid,” sê die party. “Dit beteken dat ouers en skoolbeheerliggame hierdie magte sal verloor. Lesufi is die trotse borg van hierdie diskriminerende stap, en die ANC val moedertaalonderrig, veral Afrikaans, aan en gaan ons skole vernietig. Die DA sal dit nie toelaat nie.” Lesufi het kennis geneem van die DA se beoogde betoging, maar sê hul vrese is ongegrond. “Die Bela-wetsontwerp stel ŉ wysiging aan die Skolewet voor om dit in lyn te bring met voortdurende ontwikkelings in Suid-Afrika se onderwyslandskap. Dit is om te verseker dat stelsels van leer en uitnemendheid in onderwys ingestel word op ŉ wyse wat die reg op basiese onderwys, soos verskans in die Grondwet, respekteer, beskerm en bevorder,” sê Lesufi. Lesufi kry sedert einde Mei die wind van voor oor die voorgestelde wysigings. Hy het onder meer gesê die wetsontwerp is op transformasie gerig en daar mag dus nie ŉ enkele skool wees wat vir ŉ sekere ras voorbehou word, of ŉ ras wat ŉ sekere taal praat en alle ander kinders uitsluit nie. ŉ Groep van sowat 20 uiteenlopende organisasies het reeds ŉ openbare verklaring onderteken om ŉ onomwonde boodskap te stuur dat indien die Bela-wysigingswetsontwerp deurgevoer word, die vertrouensverhouding waarop ŉ nuwe bedeling ná 1994 gegrond is, onherstelbaar verbrokkel het en daar bande verbreek word met die bestaande orde. Lede van die publiek het tot 15 Augustus om kommentaar in te dien nadat die tydperk vir kommentaar aanvanklik op 15 Junie gesluit het.